Genre: Information/Explanation

Smo vokalna skupina dvanajstih pevk ljudskih pesmi, ki nas druži neizmerno veselje do prepevanja ljudskih pesmi ter želja po predstavitvi raznolikosti pevske tradicije na Slovenskem. Petje nas zbližuje, nam daje moč in hkrati utrjuje naše prijateljstvo, stkano že v študentskih časih, ko smo bile plesalke AFS France Marolt in KUD-a Tine Rožanc. Danes smo zdravnice, medicinske sestre, psihologi, biologi, inženirke, pravnice... <p/> S svojim delovanjem smo pričele leta 2003, uradno kot društvo pa skupina deluje od leta 2006 dalje. Umetniški vodja pevske skupine Cintare je ga. Mira Nastran. <p/> Pevke smo si nadele ime po zdravilni roži - tavžentroži, ki se ljudsko imenuje tudi CINTARA (centaurium erythraea). Sporočilo o njeni zdravilni moči seže daleč v preteklost in se iz roda v rod, tako kot izročilo ljudske pesmi, prenaša dalje. <p/> Cintare prepevamo izvirne ljudske pesmi vseh slovenskih pokrajin pa tudi pesmi Slovencev, ki živijo preko naših meja. Narodno blago črpamo predvsem iz bogatega notnega in zvočnega gradiva Glasbeno - narodopisnega instituta v Ljubljani pri ZRC SAZU. Po treh letih delovanja naš pevski program obsega preko petdeset ljudskih pesmi, imele pa smo vrsto nastopov doma in v zamejstvu. <p/> Poleg nastopov, ki jih imamo za ciljno publiko, se Cintare udeležujemo tudi dobrodelnih prireditev, kjer s svojim petjem razveseljujemo bolnike v bolnišnicah in starejše občane v domovih ter tako na svoj način, kot tavžentroža, pomagamo ljudem zdraviti dušo in telo.